Diari Oficial de la Generalitat Valenciana


Sumari del DOGV 6223, del 10-03-2010 (2010/1933)

Notificació de la sentència dictada en el judici verbal número 1576/2008.
-------------------------------------------------------------------------

### Dades del document

Número de DOGV
:   6223

Data del DOGV
:   10-03-2010

Secció del DOGV
:   IV. ADMINISTRACIÓ DE JUSTÍCIA

Número del document
:   2010/1933


Data del document
:   26-01-2010

Organisme emissor
:   Jutjat de Primera Instància Número 2 de Benidorm

Tipus de document
:   Edicte

Notificació de la sentència dictada en el judici verbal número 1576/2008. [2010/1933]  
Judici verbal 001576/2008  
Part demandant: Comunitat Marte.  
Part demandada: Ángela Jacinta Suriaga Granda i Santos Bienvenido Morán Mosquera.  
Sobre: verbals de propietat horitzontal.   
En el judici a què es fa referència s'ha dictat la resolució que té el text que literalment és com segueix:   
«Sentència número 000385/2009   
Benidorm, 17 d'abril de 2009  
José Antonio Pérez Nevot, magistrat titular del Jutjat de Primera Instància número 2 d'aquesta ciutat i partit judicial, he vist les actuacions de judici verbal sobre la reclamació d'una quantitat que, amb el número 1576 de 2008, s'han seguit davant d'aquest Jutjat a instàncies de la Comunitat de Propietaris de l'Edifici Marte, siti al carrer de Venus, de Benidorm, representada pel procurador Luis Cabanes Marhuenda i assistida pel lletrat Jesús Sánchez Sánchez, contra Ángela Jacinta Suriaga Granda i Santos Bienvenido Morán Mosquera, en situació processal de rebel·lia; i atesos els següents   
Antecedents de fet   
Primer. Amb data 15 d'octubre de 2008 va correspondre per torn de repartiment a aquest Jutjat un escrit de demanda presentat pel procurador Luis Cabanes Marhuenda, en la representació indicada més amunt. En aquest escrit, després d'exposar els fets i els fonaments de dret, acabava sol·licitant la condemna dels demandats a pagar la suma de 1.868,70 euros, més els interessos i les costes.   
La petició anterior es fundava, essencialment, en l'incompliment de l'obligació de contribuir al sosteniment de les despeses comunes per la part demandada.   
A l'escrit anterior s'adjuntaven diversos documents.   
Segon. Una vegada admesa a tràmit la demanda anterior, es va disposar citar de forma legal ambdues parts per a la celebració del judici.   
Tercer. El dia 14 d'abril de 2009 es va celebrar el judici oral amb el resultat que consta en la gravació efectuada sota la fe pública judicial i en l'acta que la complementa.   
La part actora va ratificar el seu escrit de demanda.   
Atés que la part demandada no va comparéixer de forma legal, va ser declarada en rebel·lia.   
Una vegada admesa com a única prova la documental que consta en l'expedient, es va declarar el judici vist per a sentència.   
Quart. En la substanciació d'aquest procés s'han respectat totes les prescripcions legals, llevat d'alguns terminis processals, a causa de l'acumulació d'assumptes que suporta aquest òrgan jurisdiccional.   
Fonaments de dret   
Primer. És objecte d'aquest plet una pretensió declarativa de condemna al pagament de la suma de 1.868,70 euros, més els interessos legals i les costes. La petició anterior es basa en l'incompliment de l'obligació que, al parer de la demandant, té la part demandada de contribuir al sosteniment de les despeses comunes.   
Segon. Atés que la part demandada es troba en situació processal de rebel·lia, pertoca considerar-la de forma íntegra oposada a l'èxit de la pretensió anterior (article 496.2 LEC).   
Tercer. L'article 9.1 de la Llei 49/1960, de 21 de juliol, de Propietat Horitzontal, assenyala que "són obligacions de cada propietari: [..] e) Contribuir, d'acord amb la quota de participació fixada en el títol o amb el que s'hi ha establit de forma especial, a les despeses generals per a el sosteniment adequat de l'immoble, els seus serveis, càrregues i responsabilitat que no siguen susceptibles d'individualització".   
En relació amb la naturalesa de l'obligació que imposa l'article indicat, resulta d'interés l'STS número 257/2000, de 14 de març (recurs número 1724/1995; president senyor Villagómez Rodil): «el que resulta decisiu és la imperativitat genèrica de l'article 9.5 de la Llei de Propietat Horitzontal (LPH), que obliga els copropietaris a contribuir, segons la quota de participació que els correspon, a les despeses generals per al funcionament adequat de l'immoble, els seus serveis i altres que el precepte assenyala. El seu impagament genera un crèdit preferencial a favor de la comunitat.   
El concepte de despeses resulta ampli i comprén tant les despeses que es presenten com a fixes, com a periòdiques no fixes, i aquelles la quantia de les quals varia d'acord amb el consum i ús (aigua, electricitat, calefacció), com també les extraordinàries ocasionades per algun esdeveniment que en determina la procedència (reparacions i similars).   
Per al pagament de les despeses esmentades queda afectat el pis o local corresponent, atés que es tracta d'una titularitat ob rem, que obliga el propietari al pagament, per posseir la denominada titularitat deutora subjectivament real».   
Quart. De la prova que s'ha practicat en aquest procés han resultat acreditats els següents fets, pels motius que es diran a continuació:   
1. Ángela Jacinta Suriaga Granda i Santos Bienvenido Morán Mosquera són propietaris d'un habitatge siti al pis 3r-H de l'escala 2 de l'edifici Marte, siti al carrer de Venus, de Benidorm, pertanyent a la comunitat de propietaris demandant. Aquest fet resulta de la nota simple expedida pel Registre de la Propietat número 3 (document núm. 2 de la demanda), que mereix valor probatori ple, ja que no ha sigut impugnada per cap de les parts (326.1 LEC).   
2. La contribució de l'immoble indicat a les despeses necessàries per al sosteniment dels elements comuns de l'actora pujava, en data 15 de setembre de 2008, a la suma de 1.868,70 euros. Així s'infereix del certificat expedit pel secretari de la comunitat, que ha sigut aportat com a document número 3 de la demanda (que tampoc va ser impugnat).   
Una vegada acreditada l'existència d'un deute vençut, líquid i exigible per l'import reclamat, la càrrega d'al·legar i provar-ne el pagament corresponia a la part demandada, ja que es tracta d'un fet extintiu de les obligacions (articles 3389 LS, 216 i 217 LEC). Atés que no s'ha alçat la càrrega probatòria indicada, pertoca considerar inexistent el pagament, cosa que determina l'estimació de la demanda en aplicació dels articles 396 CC i 9.1.e de la LPH.   
Cinqué. El principal produirà, en concepte d'interessos de demora i processals, l'interés legal dels diners des del dia 15 d'octubre de 2008 fins a la data d'aquesta sentència, en la qual s'incrementarà en dos punts fins a fer-ne el pagament complet (articles 3800 ZH i 576 LEC).   
No pertoca aplicar el tipus d'interés del 10% sol·licitat per l'actora atés que no consta que s'aprovara el recàrrec esmentat en el punt 4t de l'ordre del dia de la junta de propietaris celebrada el 6 de febrer de 2008. Si es llegeix el contingut de l'acta (document número 4) s'aprecia que "se sotmet a la consideració dels reunits" el pressupost de despeses per a l'any 2008, i s'hi afig a continuació que el pagament dels rebuts trimestrals s'haurà de fer en 60 dies, amb un recàrrec del 10% per demora. Tanmateix, a diferència de la resta dels acords en els quals s'assenyala l'aprovació per "unanimitat", en aquest no es va fer constar si es va sotmetre a aprovació i votació; per aquesta raó, no es pot considerar suficientment acreditat el fet controvertit (article 217 LEC).   
Sisé. Atés que la demanda serà estimada substancialment, pertoca imposar les costes a la part demandada, d'acord amb el criteri del venciment objectiu i atés que el cas enjudiciat no presenta dubtes seriosos de fet ni de dret (article 394 LEC).   
Vistos els preceptes legals esmentats i tots altres que hi són aplicables de manera general i pertinent.   
Dispositiva  
Estime substancialment la demanda interposada per la Comunitat de Propietaris de l'Edifici Marte, siti al carrer de Venus de Benidorm, i condemne Ángela Jacinta Suriaga Granda i Santos Bienvenido Morán Mosquera a pagar a la primera la suma de mil huit-cents seixanta-huit euros i setanta cèntims (1.868,70 €), més l'interés legal dels diners des del dia 15 d'octubre de 2008 fins al dia 17 d'abril de 2009, en què s'incrementarà en dos punts fins a fer-ne el pagament complet, i amb imposició de les costes d'aquesta instància a la part demandada.   
Notifiqueu-ho de forma legal a les parts i feu-los saber que aquesta sentència no és ferma i que s'hi pot interposar un recurs d'apel·lació en un termini de cinc dies des de la seua notificació que, si pertoca, haurà de preparar-se davant d'aquest Jutjat mitjançant un escrit que complisca les formalitats de l'article 457.2 de la Llei 1/2000, de 7 de gener, d'Enjudiciament Civil, perquè el resolga l'Audiència Provincial d'Alacant.   
Aquesta és la meua sentència, de la qual cal expedir un certificat per a incorporar-lo a les actuacions i de què cal portar l'original al llibre de sentències, que jutjant definitivament en primera instància pronuncie, mane i firme.   
Publicació. La sentència anterior va ser llegida i publicada en el dia de la data pel magistrat que la subscriu, mentre celebrava audiència pública». En done fe».   
Atés que es desconeix el domicili o la residència actuals de la part demandada, mitjançant la provisió de 26 de gener de 2010, el jutge, de conformitat amb el que disposa l'article 497.2 de la Llei 1/2000, d'Enjudiciament Civil, ha ordenat la publicació d'aquest edicte en el Diari Oficial de la Comunitat Valenciana per a portar a efecte la diligència de notificació de sentència.   
Benidorm, 26 de gener de 2010.- La secretària judicial: Ana Belén Oreo Albéniz.